作者:元稹
標題:順宗至德大聖大安孝皇帝輓歌詞三首
內容:不改延洪祚，因成揖讓朝。謳歌同戴啟，遏密共思堯。雨露施恩廣，梯航會葬遙。號弓那獨切，曾感昔年招。前春文祖廟，大舜嗣堯登。及此逾年感，還因是月崩。壽緣追孝促，業在繼明興。儉詔同今古，山川繞灞陵。七月悲風起，淒涼萬國人。羽儀經巷內，轀fm轉城闉。暝色依陵早，秋聲入輅新。自嗟同草木，不識永貞春。